Més de 300 persones assisteixen al sopar solidari del banc d’aliments de Kanguros_LV
2025-07-24

La Vila del Pilar ha sigut l’escenari en el qual més de 300 veïns i veïnes de Burjassot s’han unit en una nova acció solidària: el sopar organitzat pel Banc d’Aliments de Kanguros_LV per a recaptar fons que es destinaran a les famílies del municipi que més ho necessiten.

Des de Kanguros_LV agraeixen “a totes les voluntàries i voluntaris i a les persones, comerços i institucions tant públiques com a privades que han col·laborat en el sopar” i, a més, “animen a tothom a conèixer millor la labor desinteressada del Banc d’Aliments i a participar en totes les activitats que des del mateix es duen a terme, en pro que cap habitant del nostre municipi es quede desatès”.

Durant el sopar, i gràcies a la inestimable col·laboració de gran quantitat d’establiments de Burjassot, es va poder comptar amb multitud de regals, repartits per les Clavariesses de l’Encuentro, en forma de vals i xecs regal que van servir per a animar encara més als assistents a participar en aquest esdeveniment. A més, cal destacar també la participació de l’Associació Cultural Andalusa “Al-Andalus 25” i del cantant burjassoter Toni Visiedo, ja que van amenitzar la vetlada, amb sengles actuacions, de forma desinteressada.